ما قلت لكم يا ناس موضوع المشروع ده مطرشق من يومه وانتم فاكرين زراعة القطن جايبه همها والله دى كانت شغلة خسرانة وماتسمعو انو الداخليات والمدارس والمستشفيات زمان كان بيمولهاالمشروع ده كضب ساكت وناس ابوى زمان كانو من لبن البقر الكانو مشغلين عمك كافورى لتسويقه بيدعمو التعليم والعلاج لمن اولاد الفقرانين بقو يدخلو الكليه الحربيه ويعملو انقلابات....هسع ارض المشروع دى طالعة ودى نازلة ودايره تصليح وتسويه وبالليزر كمان والمويه الخواجات كضبو علينا وقالو انسيابيه وده ما حاصل ونحن لمن فكينا احتكار نضافة الترع وخلينا ناس كل منطقة يحفرو براهم قصدنا انو ناصل الحفر وقلنا يمكن واحد ربنا يوفقه يلقى له كم كيلو دهب وجايز يمرق بترول بدل يبارى شغلة الزراعة الما جايبه همها...هسع اولادكم ما شاء الله وتبارك الله لافين فى اى صينيه او اشارة مرور ولمناديل الورق والمويه والاسكراتش بقو بياعين مش اخير من خواضة موية الترع ومرض البلهارسيا الكان هاريهم والنجيض منهم بنديه موتر ونعينه فى الجهاز راعى فى الجامعات ويضبط التفلتات ويتملى عرفة وثقافة مش اخير من مضايرة الغنمايات و النعيجات